stanford-oval/wikipedia huggingface dataset:
What Do I Have to Do

"What Do I Have to Do" (בעברית: "מה אני צריכה לעשות") הוא שיר שבוצע על ידי הזמרת-יוצרת האוסטרלית קיילי מינוג, מתוך אלבום האולפן השלישי שלה, Rhythm of Love. השיר נכתב והופק על ידי סטוק אייטקן ווטרמן. במקור, תוכנן לפרסם את השיר לאחר הסינגל "Better the Devil You Know", אך במקום זאת, פורסם "Step Back in Time", ולאחר מכן פורסם What Do I Have to Do, כסינגל השלישי ב-21 בינואר 1991. השיר זכה לביקורות חיוביות מצד רוב מבקרי המוזיקה.
השיר הגיע בשיאו למקום ה-11 במולדתה אוסטרליה. בבריטניה, זכה השיר להצלחה, והגיע בשיאו למקום השישי. השיר זכה להצלחה גם בצרפת ובהולנד.
השיר בוצע ברוב סיבובי ההופעות של מינוג, בהם Rhythm of Love Tour‏, Let's Get to It Tour‏, Intimate and Live‏, Showgirl: The Greatest Hits Tour‏, Showgirl: The Homecoming Tour ו-Aphrodite: Les Folies Tour.
רקע

במקור, תוכנן השיר לצאת כסינגל שייצא לאחר "Better the Devil You Know", אך פורסם מאוחר יותר, כסינגל השלישי מהאלבום, והוא נערך במיקס חדש עבור הסינגל. בספר הביוגרפי "Girl Next Door" משנת 1999, נחשף כי What Do I Have to Do הוא השיר שמינוג הכי אוהבת לבצע בלייב. עטיפת הסינגל צולמה על ידי רוברט ארדמן.
הצלחה > ביקורות

השיר זכה לביקורות חיוביות מאוד ממבקרי מוזיקה רבים. קרוליין סאליבן מ-Smash Hits כינתה אותו "עליון", וטענה שהשיר "חוזר לצליל הישן והמרגיע של קיילי". במהלך סקירת האלבום Rhythm of Love, כריס טרו מ-Allmusic הדגיש כי זהו השיר הטוב ביותר באלבום. במהלך סקירת האלבום Ultimate Kylie, מארק אדוארדס, ממגזין Stylus העניק לו ציון חיובי, ואמר כי השיר, יחד עם "Shocked" ו-Give Me Just a Little More Time "היו שירים נהדרים". ג'ייסון שווהן מ-About.com אמר כי השיר, יחד עם "Better The Devil You Know" ו-"Don't Change a Thing", "הם כלום אם לא יצירות מופת של פופ". שווהן אף כינה את השיר כ-"קלאסיקת פופ". ב-NME נבחר השיר כרצועה ה-30 הטובה ביותר לשנת 1991.
הצלחה > הצלחה במצעדים

השיר הופיע לראשונה במצעד הסינגלים האוסטרלי במקום ה-27, והגיע בשיאו למקום ה-11, בו שהה שבועיים רצופים. במצעד ההולנדי, מוקם השיר לראשונה במקום ה-99, והגיע בשיאו למקום ה-81, בו שהה שבוע אחד בלבד. במצעד הצרפתי, הגיע השיר בשיאו למקום ה-50.
מיקומי שיא

|   ‏‏‏  מצעדים ודירוגים (1991)> מדינה |   ‏‏‏  מצעדים ודירוגים (1991)> מצעד |   ‏‏‏  מצעדים ודירוגים (1991)> מיקום שיא |   ‏‏‏  מצעדים ודירוגים (1991)>  |
| --- | --- | --- | --- |
|  אוסטרליה | מצעד הסינגלים האוסטרלי | 11 |  |
|  איסלנד | הפלייליסט | 6 |  |
|  אירופה | אירופה הוט 100 | 24 |  |
|  אירלנד | מצעד הסינגלים האירי | 7 |  |
|  גרמניה | GfK – טופ 100 | 48 |  |
|  הולנד | מצעד 40 הסינגלים ההולנדיים | 81 |  |
|  הממלכה המאוחדת | מצעד הסינגלים הבריטי | 6 |  |
|  פינלנד | המצעדים הפיניים הרשמיים | 10 |  |
|  פלנדריה | אולטראטופ 50 | 15 |  |
|  צרפת | SNEP | 50 |  |
|   ‏‏‏  מצעדי סוף-שנה (1991)> מדינה |   ‏‏‏  מצעדי סוף-שנה (1991)> מצעד |   ‏‏‏  מצעדי סוף-שנה (1991)> מיקום שיא |   ‏‏‏  מצעדי סוף-שנה (1991)>  |
| --- | --- | --- | --- |
|  אוסטרליה | מצעד הסינגלים האוסטרלי | 75 |  |
|  הממלכה המאוחדת | מצעד הסינגלים הבריטי | 79 |  |
דבק שפכטל

דבק שפכטל (באנגלית Glue Putty או Wall Filler Putty) הוא מֶרֶק המשמש כחומר מילוי והחלקה של קירות, המשמש לעיתים לעיטור או לגימור קירות. על פי רוב, דבק שפכטל מבוסס על תרחיף של שמן פשתן ומלאן אבקתי. השם שפכטל, הנפוץ בישראל, מקורו בשם המותג של חברת טמבור, אך גם חברות נוספות מייצרות מוצרים מתחרים תחת אותו שם. בארצות הברית נמכרים מוצרים רבים המשמשים לאותה פעולה, לרוב תחת השם התיאורי Wall Filler Putty, בשמות מותגים שונים.
דבק שפכטל לרוב נמכר במכלי פלסטיק או בדליים כשהוא מכוסה בניילון באופן הרמטי לשמירה על הלחות ומרקמו דומה לחרס רך ודביק. ניתן לגוון את השפכטל כהכנה לצבע או כתחליף לצביעה. לאחר מריחתו הוא מתייבש ומרקמו משתנה. לאחר מס' שעות הוא מתייבש ומתקשה לחלוטין.
שיטות יישום

השיטה הנפוצה ביותר ליישום דבק שפכטל היא ידנית ונעשית באמצעות מרית (או בגרמנית, בשם הנפוץ גם הוא בדיבור העממי, "שפכטל"). שיטה זו מתאימה לסתימת חורים בקירות ולתיקוני טיח קלים. ליישום על משטחים גדולים יותר נעזרים במכשיר איירלס ומתיזים את דבק השפכטל על הקיר.
יישומים

על פי הוראות יצרנים שונים, דבק שפכטל משמש למילוי והחלקה של משטחי טיח, קירות, גבס ובטון. ניתן להשתמש בדבק שפכטל גם למטרות איטום חלונות, אריחים, ורהיטי עץ ולפיסול ועבודות אמנות.
ראו גם

טיח
דבק
צבע
אלפרד הלאס

| --- | --- |
אין תמונה חופשית
 לידה:  12 באפריל 1889 וינה, האימפריה האוסטרו-הונגרית 
 פטירה:  21 באוקטובר 1955 (בגיל 66) בודפשט, הרפובליקה העממית ההונגרית 
 שם לידה:  Fischer Alfréd 
 מדינה:  הונגריה 
 תפקיד:  חבר האספה הלאומית הזמנית (2 באפריל 1945–3 בנובמבר 1945)  חבר האסיפה הלאומית של הונגריה (1948–18 במרץ 1953)  חבר האסיפה הלאומית של הונגריה (4 בנובמבר 1945–1948)  member of the legislative authority committee of Budapest (1925–1941) 
 מפלגה:  המפלגה הסוציאל-דמוקרטית ההונגרית, מפלגת העובדים ההונגרית 
 
אלפרד הלאס (במקור עד 1908 פישר, בהונגרית: Halász Alfréd; וינה, 12 באפריל 1889 – בודפשט, 21 באוקטובר 1955) היה פוליטיקאי הונגרי, קומוניסט, יהודי מומר, חבר הוועדה המחוקקת של בודפשט (1926–1942), חבר האספה הלאומית של הונגריה (חבר פרלמנט) בין השנים 1947–1953.
קורות חיים

אלפרד פישר נולד במשפחה יהודית כבנם של יוז'ף פישר ושל רוזליה וקסמן (1866–1931). בסיום לימודיו התיכוניים, הוא היה חניך ב"דפוס גלובוס" (Globus) במשך שלוש שנים משנת 1904 ולאחר מכן קיבל עבודה ב"דפוס הורניאנסקי" (Hornyánszky), שם עבד עד 1916. הלאס התחתן ב-18 ביוני 1910. אשתו הראשונה הייתה פרנציסקה (1891–1910), בתם של יוז'ף צ'סקה ושל צציליה קליין, שמתה חודשים ספורים לאחר החתונתם. ב-25 בנובמבר 1912, ברובע 5 של בודפשט, הוא נשא את מריה ארז'בט פאציוס, בתם של פרנץ פאציוס ושל קטלין ויסלר. ב-1917 ובשנה שלאחר מכן עבד בדפוס להנר (Lehner), בין השנים 1919–1920 ב"דפוס מטרופוליטן". במלחמת העולם הראשונה היה מנהל בית הדפוס של צבא הונגריה.
שנים מוקדמות בתנועת הפועלים

הלאס הצטרף לתנועת הפועלים ב-1906 ובשנה שלאחר מכן כבר היה מזכיר הארגון המקומי של המפלגה הסוציאל-דמוקרטית ההונגרית (MSZDP) באובודה. הוא נכלא בגלל תפקיד זה שמילא בתקופת הרפובליקה הסובייטית ההונגרית ולאחר נפילת הרפובליקה תחילה נכלא ולאחר מכן הועמד תחת פיקוח משטרתי. מ-1923 היה מזכיר הארגון של המפלגה הסוציאל-דמוקרטית ברובע 6 של בודפשט, ונאם קבוע באסיפות עובדים מאורגנות.
בהנהגת המפלגה הסוציאל-דמוקרטית

מ-1923 היה חבר בוועד הלאומי של ה-MSZDP, בקונגרס ה-24. נבחר לוועד הפועל של הגוף הבוחר של המפלגה, בקונגרס ה-25 של המפלגה העלה הצעת החלטה כאופוזיציה, ביקר בנאומו את האופורטוניזם של הקבוצה הפרלמנטרית הסוציאל-דמוקרטית, וכן הגיש הצעת גינוי נגד הנהגת המפלגה בראשות קארוי פייר. בטקס הזיכרון לבאצ'ו שומוג'י בשנת 1928, בו הופיעו גם השחקן המפורסם אוסקר אשר והמשוררת ז'ני וארנאי הוא נאם את נאום הזיכרון.
בקונגרס הדפוס שלו בשנת 1926 התקבלה החלטת המחאה שלו נגד הנוהל של הממשלה בטיפול בעיתונות ובאותו קונגרס הוא נבחר לחבר חליף בהנהלה המרכזית של עובדי הדפוס. משנת 1932 היה נשיא האיגוד המקצועי וכעבור שנתיים היה המזכיר הכללי של איגוד עובדי דפוס והתעשיית הספרים ומשנת 1935 עמד בראש קופת החולים של האיגוד.
בוועדה המחוקקת של בודפשט

ב-1925 הצטרף לוועדה המחוקקת של בודפשט ברשימת הגוש הדמוקרטי, והיה חבר בוועדה במשך 16 שנים. בשנת 1925 נבחר כחבר גם בוועדה הכלכלית שבעבודתה נטל חלק פעיל, על פי דיווחים בעיתונות של אותו זמן. הוא נאם בוועדה המחוקקת ב-1925 וב-1926, הציע לבנות את החשמלית מדרך ארנה לרחוב דראבה, ב-1927 הוא ביקש את ההסדרה הסופית של נפליגט (פארק העם, שהוא הפארק השני בגודלו בבודפשט בשטח של 110 דונם), והוא יזם את זכות השאילתא באמצעות שאילתא. הלאס השתתף בניסוח הצעת המפלגה הסוציאל-דמוקרטית ההונגרית בעניין פקודת דיור. ב-1929 היה חבר בוועדת התעשייה, ב-1930 היה חבר בוועדת המחלקה לכלכלה עירונית.
בבחירות 1930, ברובע 6, הוא הצטרף לבית המחוקקים של המטרופוליטן מטעם ה-MSZDP יחד עם מאנו בוכינגר וינה קיש. הוא הפך לחבר בשתי ועדות (הוועדה הכלכלית והתעשייתית והכלכלה העירונית) הוא נבחר לוועדה הנשיאותית ב-1932.
בשנת 1938 נבחר לוועדה לתחבורה, הצדקה הציבורית והמדיניות חברתית לכלכלת העיר. ב-1941 הוא נבחר לוועדות לבריאות הציבור והתברואה, לכלכלה עירונית, לתיירות ולחינוך ציבורי ולוועדת הספא והנופש המרכזית של בודפשט.
ב-1942 נשלל ממנו המנדט החקיקתי (בשל החוק היהודי השני והחוק היהודי השלישי). בשל כך בשנת 1942, יחד עם אשתו, המירו את דתם מהדת היהודית לדת הרומית-קתולית.
לאחר מלחמת העולם השנייה

לאחר מלחמת העולם השנייה, הוא שוב היה חבר בהנהגה הסוציאל-דמוקרטית. ב-15 בפברואר 1945, יחד עם ז'ני וארנאי, ייצגו את המפלגה הסוציאל-דמוקרטית בישיבה שהחליטה על הקמת הוועד הלאומי של בודה, בה השתתפו נציגי כל המפלגות הדמוקרטיות. באפריל, היה חבר באספה הלאומית כנציג המפלגה הסוציאל-דמוקרטית ובאספה הכללית של הוועד הלאומי של בודפשט. מועצת האיגודים המקצועיים הזמינה אותו לייצג את האיגודים המקצועיים בוועד הלאומי הלאומי, שבישיבת הייסוד שלו בספטמבר הפך למזכיר הוועד הלאומי. בדצמבר 1945 הפך לחבר בלשכה של מועצת האיגודים המקצועיים וחבר בוועדת הביקורת. בשנת 1946 היה חבר במשלחת האיגודים המקצועיים ההונגרים שנסעה למוסקבה. ב-1947 השתתף ונאם בקונגרס הדפוס הבינלאומי בציריך, שם נבחר לחבר בוועדת המזכירות המורחבת.
ב-1948 היה חבר נשיאות של המועצה הלאומית לאיגודים מקצועיים שהוקמה ויושב ראש בית הדין המרכזי לבוררות. כמזכ"ל איגוד קופת החולים של עובדי הדפוס נטל חלק בהכנת מיזוג שלושת האיגודים המקצועיים בענף הדפוס ובהקמת האיגוד המקצועי של עובדי הדפוס והנייר. הוא הפך למנכ"ל קופות החולים והסיוע באיגוד החדש.
חבר באספה הלאומית

לאחר ששתי מפלגות הפועלים בהונגריה איחדו כוחות, הוא הצטרף למפלגת העובדים ההונגרית (MDP). מ-2 באפריל 1945 היה נציג האספה הלאומית הזמנית ומ-6 בספטמבר היה המזכיר. מ-4 בנובמבר 1945 הועברה רשימת ה-SZDP בבודפשט רבתי על ידי האספה הלאומית, ומ-31 באוגוסט 1947 על ידי הפרלמנט; מ-15 במאי 1949 היה חבר באספה הלאומית ובפרלמנט ברשימת החזית העממית ההונגרית לעצמאות עד 18 במרץ 1953.
לקריאה נוספת

Magyar életrajzi lexikon (לקסיקון ביוגרפי הונגרי. עורכת ראשית אגנש קניירש. 1967.
אלפרד הלאס . לקסיקון ביוגרפי הונגרי. המוזיאון הספרותי Petőfi.
"Halász Alfréd". tortenelmitar.hu. אורכב מ-המקור ב-2016-02-04. מאגר היסטוריה דיגיטלית
ראו גם

HU BFL - VII.18.d - 05/1062 - 1925
Gulyás Pál: Magyar írók élete és munkái. Bp., Magyar Könyvtárosok és Levéltárosok Egyesülete, 1939-2002. 7. kötettől sajtó alá rend. Viczián János.
Amíg városatya lettem... A főváros főtisztviselőinek és törvényhatósági bizottság tagjainak önéletrajzgyűjteménye fényképekkel. Szerk. György Endre. Bp., Globus, 1931.
Révai Új Lexikona. Főszerk. Kollega Tarsoly István. Szekszárd, Babits, 1996-.
Új magyar életrajzi lexikon. Főszerk. Markó László. Bp., Magyar Könyvklub.
Az új városháza. A főváros főtisztviselőinek és a törvényhatósági bizottság tagjainak életrajza, a főváros hivatalainak, intézményeinek és üzemeinek ismertetése. Az 1931-37. évi törvényhatóság. Szerk. Weichert Béla. Bp., 1931.
A Fővárosi Közlöny 1925–1942., valamint 1945–1950. évfolyamai
אשל ארמוני

אשל ארמוני (נולד ב-1959) הוא יו"ר דירקטוריון נמל חיפה, לשעבר מנכ"ל משרד הבינוי והשיכון. בעבר היה איש מערכת הביטחון, ראש אגף במוסד למודיעין ולתפקידים מיוחדים ומנכ"ל עיריית כפר סבא.
ביוגרפיה

גדל באבן יהודה והיה חבר גרעין שמיניסטים לעיירות פיתוח בקריית מלאכי.
ארמוני התגייס לצה"ל ב-1978 ושירת כלוחם וכקצין בצוות צוללים התקפיים (צ-1) בשייטת 13. השתחרר בדרגת סרן. ארמוני בעל תואר ראשון בהיסטוריה ובכלכלה מהאוניברסיטה העברית בירושלים, בעל תואר שני במנהל עסקים ותואר שני בפילוסופיה של הדתות.
ביוגרפיה > שירות במוסד

ב-1987 התגייס למוסד ומילא תפקידים מבצעיים בישראל ומחוצה לה, בעיקר בתחום היומינט. הוא עסק בהעלאת יהודי אתיופיה במבצע משה, בניהול פעילות חשאית במלחמת לבנון השנייה ובמבצע עופרת יצוקה והוביל מבצעים רבים. הוא שימש ראש שלוחה ובתפקידו האחרון כיהן כראש אגף בארגון. באוקטובר 2010 פרש מהשירות במוסד.
ביוגרפיה > באזרחות

בנובמבר 2010 מונה למנכ"ל עיריית כפר סבא וכיהן בתפקיד עד התפטרותו בינואר 2015. במהלך הבחירות לכנסת העשרים היה מעורב בארגון הפעילות של מפלגת "כולנו" בכפר סבא ובאזור השרון. ב-31 במאי 2015 מונה בידי הממשלה למנכ"ל משרד הבינוי. בפברואר 2017 הודיע על התפטרותו.
כיהן בוועד המנהל של עמותת "נירים" המפעילה את כפר הנוער נירים ומועדונים לנוער בסיכון ברחבי הארץ.
חיים אישים

ארמוני מתגורר בתל אביב, גרוש בפעם השנייה ואב לחמישה. בתו הבכורה היא המלחינה והמפיקה המוזיקלית תום מאירה ארמוני.
הערות שוליים

↑  נמרוד בוסו, מנכ"ל חדש לעיריית כפר סבא: בכיר לשעבר במוסד, באתר nrg‏, 14 בנובמבר 2010.
↑  אורי תובל, המועמד המוביל לתפקיד מנכ"ל משרד הבינוי: אשל ארמוני, באתר כלכליסט, 29 באפריל 2015.
↑  אורי חודי, ‏מנכ"ל עיריית כפר סבא לשעבר מונה למנכ"ל משרד הבינוי, באתר גלובס, 31 במאי 2015
ארדם ג'אן

| --- | --- |

 לידה:  3 בנובמבר 1980 (בן 43) אנקרה, טורקיה 
 קבוצות כמאמן
 2008–2010 2010–2012 2012–2021 2021–2022 2022–2023 2023–2024 2024–:  טורק טלקום (ע') אסקישהיר פנרבחצ'ה (ע') יוטה ג'אז (ע') טורק טלקום אנאדולו אפס טורק טלקום
 הישגים כמאמן
 מאמן השנה ביורוקאפ (2023)  מאמן השנה בליגת העל הטורקית בכדורסל (2023)
 
ארדם ג'אן (בטורקית: Erdem Can; נולד ב-3 בנובמבר 1980) הוא מאמן כדורסל טורקי המשמש כמאמן טורק טלקום מליגת העל הטורקית בכדורסל והיורוקאפ.
ראשית חייו

ג'אן שיחק כדורסל בקבוצות הנוער של סומרבנק (1993–1996) ומולקיאספור (1996–1998).
ג'אן קיבל תואר שני במדע המדינה ובמינהל ציבורי מהפקולטה למדעי המדינה באוניברסיטת אנקרה בשנת 2003.
קריירת אימון

ג'אן כיהן כעוזר מאמן בפנרבחצ'ה בין 2012 ל-2021. תחת המאמן הראשי ז'ליקו אובראדוביץ' הוא עזר לקבוצה לזכות בארבע אליפויות טורקיה, שלושה גביעים, חמש פעמים בפיינל פור היורוליג, שלוש פעמים בגמר היורוליג וזכייה ביורוליג בעונת 2016/2017. כמו כן הוא היה עוזרו של איגור קוקושקוב במהלך עונת 2020/21.
ג'אן היה עוזר מאמן נבחרת טורקיה בכדורסל ביורובאסקט 2017.
ב-20 באוגוסט 2021 מונה ג'אן לעוזרו של קווין סניידר ביוטה ג'אז מה-NBA. לפני שמונה לתפקיד שימש עוזר מאמן בליגת הקיץ של ה-NBA בסולט לייק סיטי ולאס וגאס.
ב-10 ביוני 2022 מונה למאמן הראשי של טורק טלקום מליגת העל הטורקית. הוא הוביל את הקבוצה לגמר היורוקאפ בעונת 2022/2023, בו הפסידה לגראן קנריה 67–71. בבוקר שלפני הגמר נפצע ג'אן בצווארו לאחר שהעיר לנהג האוטובוס על עוצמת המוזיקה שהשמיע. הנהג בלם בפתאומיות, וג'אן, שעמד על ידו, הועף על שמשת הזכוכית ועבר בדיקת MRI.
ב-20 ביוני 2023 מונה ג'אן למאמן אנאדולו אפס מליגת העל הטורקית והיורוליג, והחליף בתפקיד את ארגין אטאמן שעבר לפנאתינאיקוס. ב-1 בפברואר 2024 הוא פוטר מתפקידו.
ב-4 ביוני 2024 מונה שוב למאמן טורק טלקום מליגת העל הטורקית והיורוקאפ.
הערות שוליים

1 2 3 4  Jazz add Erdem Can to coaching staff, יוטה ג'אז
↑  טורקיה, באתר יורובאסקט 2017
↑  חזרה ליורוליג: גראן קנריה זכתה ביורוקאפ, באתר ערוץ הספורט, 4 במאי 2023
↑  נהג האוטובוס בלם במכוון, מאמן אנקרה עף על השמשה, באתר ערוץ הספורט, 3 במאי 2023
↑  ארגין עתמאן מונה רשמית למאמן פנאתינייקוס, קווין פאנטר יצטרף?, באתר ערוץ הספורט, 20 ביוני 2023
↑  שבוע לפני מכבי תל אביב: פוטר מאמן אנאדולו אפס, ארדם ג'אן, באתר וואלה, 1 בפברואר 2024
ג'אן (שני משמאל) וז'ליקו אובראדוביץ' (מימין) על ספסל פנרבחצ'ה, ספטמבר 2017
קו קרמן

שכבות האטמוספירה. קו קרמן מסומן באדום
קו קרמן (באנגלית: Kármán line) מכונה גם "גבול החלל", הוא שמו של קו דמיוני בגובה של 100 ק"מ מעל פני הים, אשר מסמן את הגבול בין אטמוספירת כדור הארץ לבין החלל החיצון. הגדרה זו מקובלת על הפדרציה האווירונאוטית הבינלאומית או FAI (ראשי תיבות שלFédération Aéronautique Internationale), שהיא הגוף האמון על קביעת מדדים ושיאים בנושאי אווירונאוטיקה ואסטרונאוטיקה.
על פי ההגדרה, אווירונאוטיקה תחשב לכל סוג של פעילות אווירית עד לגובה של 100 ק"מ מעל פני הים וכל פעילות שמעל גובה זה תיחשב כאסטרונאוטיקה.
עקרונות

שמו של קו קרמן נגזר משמו של תיאודור פון קרמן (Theodore von Kármán) שהיה מהנדס ופיזיקאי הונגרי-אמריקני. קרמן היה הראשון שחישב כי בגבהים שמעל 100 ק"מ מעל פני הים, הופכת האטמוספירה של כדור הארץ לדלילה מדי, כך שלא מתאפשרת פעילות אווירונאוטית, וזאת מכיוון שכלי טיס אשר יפעל בגבהים אלה ידרש לנוע במהירות הגבוהה ממהירות הסיבוב של כדור הארץ על מנת לייצר לעצמו עילוי אווירודינמי מספיק. בנוסף לכך, בגובה זה מתרחשת עלייה משמעותית בטמפרטורה ובהשפעה של קרינת השמש.
האטמוספירה של כדור הארץ אינה מסתיימת באופן מובחן בגובה כלשהו אלא הופכת לדלילה עם העלייה בגובה. אשר על כן קו קרמן הוא למעשה הגדרה שרירותית אשר מסתמכת על הקביעה כי גבול האטמוספירה הוא אותו חלק שבו קיימת צפיפות מספיקה של אוויר אשר יכולה לתמוך בעילוי דינמי של כלי טיס באמצעות כנפיו. ככל שהאוויר דליל יותר תידרש תנועה מהירה יותר של כלי הטיס על מנת לייצר כוח עילוי.
הגדרות נוספות

בלשון יום יום ניתן לכנות את קו קרמן "גבול החלל", אולם קיימות גם הגדרות חליפיות למונח זה. חוקרים שונים מגדירים באופן שונה את גבול האטמוספירה. יש הרואים בתרמוספירה ובאקסוספירה חלק מן האטמוספירה של כדור הארץ ולא חלק מן החלל החיצון, ולפיכך קובעים את גבול החלל החיצון בגובה של 10,000 ק"מ מעל פני הים.
בארצות הברית מכנים אסטרונאוט את כל מי שטס בגובה של יותר מ-80 ק"מ מעל פני הים, שהוא בערך הגבול שבין שכבת המזוספירה והתרמוספירה. על פי החוק הבינלאומי, הגבול התחתון של החלל החיצון הוא הגובה המינימלי שבו יכולה חללית לקיים מסלול הקפה סביב כדור הארץ אך לא מגדיר גובה מדויק, למרות שמדובר בערך ב-160 ק"מ מעל פני הים.
מיליון שנה לפני הספירה

| --- | --- |

כרזת הסרט באנגלית
 מבוסס על:  מיליון לפני הספירה 
 בימוי:  דון צ'אפי 
 הופק בידי:  מייקל קאררס 
 תסריט:  מייקל קאררס, ויליאם באסט 
 עריכה:  טום סימפסון 
 שחקנים ראשיים:  ראקל ולש מרטין בסוויק ריצ'רד ג'יימס רוברט בראון ג'ון ריצ'רדסון פרסי הרברט Jean Wladon 
 מוזיקה:  מריו נשימבנה 
 צילום:  וילקי קופר 
 מדינה:  הממלכה המאוחדת 
 חברת הפקה:  Hammer Film Productions, Seven Arts Productions 
 חברה מפיצה:  Associated British Picture Corporation 
 שיטת הפצה:  וידאו על פי דרישה 
 הקרנת בכורה:  30 בדצמבר 1966
 משך הקרנה:  100 דקות (בריטניה) 90 דקות (ארצות הברית)
 שפת הסרט:  אנגלית 
 סוגה:  הרפתקאות, פנטזיה
 דף הסרט ב־IMDb
 
מיליון שנה לפני הספירה (באנגלית: One Million Years B.C.) הוא סרט הרפתקאות ופנטזיה בריטי משנת 1966 בכיכוב השחקנים ראקל ולש וג'ון ריצ'רדסון ובבימויו של דון צ'אפי, בו אנשי מערות החיים בתקופה קדומה ונלחמים בדינוזאורים ויצורים נכחדים נוספים, בציר היסטורי חלופי (בני אדם ודינוזאורים מעולם לא חיו יחד). סרט זה הוא רימייק לסרט מ-1940 מיליון לפני הספירה (.One Million B.C).
צילומי הסרט צולמו בטנריפה ולנזרוטה שבאיים הקנריים כשכמה חלקים צולמו באודיו בלונדון. הרוויח 8 מיליון דולר ונחשב להצלחה אחרי שהוערך שיקבל רק 2 מיליון דולר, אם כי היה בעל פגמים רבים ביצירה.
סרטים רבים אחרי התבססו על דימוי הדינוזאורים שנעשו בסרט, ביניהם הסרט "When Dinosaurs Ruled the Earth" והעמק של גואנגי, אשר השתמשו בדינוזאורים דומים. עם זאת בתוכנית ההנפשה (שנוצרה בתוכנית סטופ מושן) שגיאות רבות בדגמי הדינוזאורים ושאר היצורים.
עלילה

אקוטה, מנהיג שבט ציידים עתיקים מכין בתחילת הסרט מארב לחזיר יבלות ובנו טומאק, הורג את החזיר כשהוא נופל למלכודת. בעוד חבריו נושאים את הבשר למערה בה חיו מתפתח ריב בין האב לבנו על חתיכת בשר והוא מטיח אותו מהצוקים, שם הוא נחשב למת וכשהוא קם הוא מתחיל לנוע הרחק משטחו של אקוטה. מאוחר יותר אקוטה עולה על צוק כדי לתפוס כבשה אך כמעט נופל ובנו סקאנה דוחף את אביו מהצוק הגבוה כדי לרשת אותו, מה שמתרחש באמת. עם זאת בהמשך אקוטה חוזר פצוע אך חי וכבר לא מנהיג את השבט.
טומאק המנודה נודד באזור המדבר הגעשי בו שולטות איגואנות טורפות, טרנטולות עצומות ולהקה של קופי אדם מוזרים. הוא כמעט מתמוטט לעיני חבורת נשים ובראשם לואנה, אשר שייכות לכפר לא מרוחק. הם רואות אותו כשהוא מתעלף ומאחוריו מגיח ארכלון ענקי. הארכלון מתקרב אליו ואל הנשים שבאו להגן עליו אך כשמגיעים הלוחמים שלהם הוא מתרחק מהם לכיוון הים.
הנשים והלוחמים החדשים מביאים אותו אל ביתם המפותח יחסית, בו ציורי מערות, חקלאות והרבה דברים שטומאק לא הכיר בחיים. הם מנחים אותו איך לדוג במים דגים וכשהוא מנסה לצוד החבורה מתקהלת סביבו מסקרנות אך אז מגיע אלוזאורוס גדול שמבריח את האנשים אך טורף אחד מהם. בעוד ילדה אחת נתקעת על העץ והאלוזאורוס קרב אליה, טומאק מחליט לקחת את חנית המנהיג אהוט כדי להציל אותה. הם מסיחים את דעת הטורף ומחלצים את הילדה ואז 3 לוחמים נלחמים עם האלוזאורוס אך הוא גובר עליהם וטורף את אחד הלוחמים. הוא מתקרב לטרוף את טומאק אך טומאק מניף את חניתו בצורה שהאלוזאורוס נפגע קשה ומת ממנה. לאחר מכן אהוט מבקש את חניתו מטומאק והשניים נלחמים עד שלואנה מרגיעה אותם ונותנת לאהוט את חניתו. השניים נלחמים לאחר מכן לבד במערת הבית אך מאותרים בידי השבט שמחליט להגלות את טומאק ולואנה מחליטה לברוח יחד איתו.
השניים המנודים נעים במדבר ונתקלים בטריצרטופס זועם וכשהם בורחים הם נתקלים מצד שני בצרטוזאורוס רעב. שני הדינוזאורים נפגשים אחד בשני ונלחמים ביניהם, בזמן ששני האנשים נמלטים למעבר סלעים. בסוף הטריצרטופס פוצע קשה את יריבו ומסתלק ואז הם ממשיכים לנוע ל"שבט רוק". הם מצטרפים אליהם אך לואנה נקלעת לריב עם בחורה בשם נופונדי והיא כמעט הורגת אותה, תוך שהשבט מעודד אותה לעשות את זה אך לא טומאק והיא משחררת אותה בחיים. לאחר מכן הם נקשרים לשבט.
יום אחד בו השבט רוחץ בנהר מגיע פטרנודון גדול וחוטף את לואנה. טומאק וידיד נעים לחלץ אותה כשהפטרנודון מעופף איתה לקינו בו 2 צאצאיו. אך רמפורינקוס עצום נלחם איתו באוויר ולואנה נופלת לים תוך כדי הקרב. הרמפורינקוס מצליח להרוג את הפטרנודון ואז טורף את צאצאיו. טומאק מגיע אז לאזור ורואה את הפטוזאור ניזון מבשר, במחשבה שזו לואנה ומתרחק מבלי לדעת שלואנה שוכבת לא רחוק ממנו.
השבט של טומאק לצד אהוט ואנשיו מתאחדים, מוצאים את לואנה ומחליטים להילחם בסקאנה ואנשיו. הם מגיעים להר בו הם חיים ונלחמים ביניהם. במהלך קרב עם אחיו טומאק, סקאנה מחליט לחטוף את לואנה אך נבלם בידיהם. באותו הזמן הר געש פעיל מתפרץ ויוצר רעידת אדמה עצומה וכל הצדדים נאלצים לברוח. טומאק הורג את סקאנה ובורח עם לואנה הרחק. הלבה והסלעים הנופלים הורגים רבים מהאנשים אך חלק מצליחים לשרוד לבסוף כל בני השבטים ששרדו מתאחדים ומחליטים למצוא מקום אחר להתחיל בו מחדש.
שחקנים

| שחקנ/ית | דמות |
| --- | --- |
ראקל ולש: לואנה
ג'ון ריצ'רדסון: טומאק
פרסי הרברט: סקאנה
רוברט בראון: אקובה
מרטין בסוויק: נופונדי
ג'ים ולאדון: אהוט
ניו אורדר

| --- | --- |

 מקום הקמה:  סלפורד, אנגליה 
 מוקד פעילות:  סלפורד, אנגליה
 תקופת הפעילות:  1980–1993, 1998–2007, 2011
 סוגה:  סינת'-פופ • דאנס אלטרנטיבי • פוסט-פאנק • דאנס-רוק
 חברת תקליטים:  פקטורי רקורדס לונדון האחים וורנר
 www.neworder.com
 פרופיל ב-IMDb
 חברים
 ברנרד סאמנר סטיבן מוריס ג'יליאן גילברט פיל קנינגהאם טום צ'פמן
 חברים לשעבר
 פיטר הוק
 
ניו אורדר (בעברית סדר חדש ובאנגלית: New Order) היא להקת רוק בריטית. הלהקה הוקמה בשנת 1980 על ידי ברנרד סאמנר, סטיבן מוריס, ופיטר הוק - שלושת החברים הנותרים של להקת ג'וי דיוויז'ן, לאחר שסולנה איאן קרטיס התאבד בחודש מאי של אותה השנה והוביל להתפרקות הלהקה.
על ידי שילוב סגנונות כגל חדש, מוזיקה אלקטרונית, ורוק אלטרנטיבי, יצרה הלהקה סגנון ייחודי אשר גרם לה להפוך לאחת הלהקות הבולטות והמשפיעות ביותר בשנות השמונים. על אף שמורשתה וסגנונה של להקת האם, ג'וי דיוויז'ן, השפיעו על הלהקה בשנותיה הראשונות, התוודעו חברי הלהקה אל סצנת מועדוני הריקודים של ניו יורק באותן השנים, ובכך העשירו את ידיעתם במוזיקת הדאנס.
אותו סגנון חדר אל אופן יצירתה של הלהקה והפך לחלק בלתי נפרד ממנה לאורך השנים. בשנת 1983 הוציאה הלהקה את אחד השירים המזוהים ביותר עמה, Blue Monday, אשר היה להצלחה גדולה ונהיה לסינגל 12-אינץ' הנמכר ביותר אי פעם אל מול השיר המפורסם ביותר שלה; True Faith.
ניו אורדר הייתה להקת הדגל של חברת התקליטים פקטורי רקורדס. עטיפות האלבום המינימליסטיות של הלהקה אשר בהן אף לא הופיע כיתוב עם שם הלהקה והאלבום, שיקפו את מנטליות הלהקה (שמיעטה לתת ראיונות, וערכה הופעות קצרות ללא הדרן), ואת יציאתה מהמסגרת של פקטורי אל מול חברות תקליטים אחרות (סלדו מלשים סינגלים כחלק מרצועות השמעה של אלבומי אולפן).
חברי הלהקה

ברנרד סאמנר – שירה, גיטרות, קלידים, סינתיסייזרים.
סטיבן מוריס – כלי הקשה, קלידים, סינתיסייזרים.
פיטר הוק - גיטרת בס, שירה, סינתיסייזרים (עזב בשנת 2007).
ג'יליאן גילברט - קלידים, סינתיסייזרים, גיטרות.
פיל קנינגהאם - גיטרות, קלידים, סינתיסייזרים.
טום צ'פמן - גיטרת בס.
הפסדי הסינגל Blue Monday

בשנת 1983 הוציאה ניו אורדר את הסינגל Blue Monday. הלהקה החליטה להוציא את הסינגל אך ורק בגרסת 12" בעטיפה מיוחדת בצורת דיסקט מחשב ענקי. הסינגל היה להצלחה גדולה, והפך לאחר זמן קצר לסינגל ה-12" הנמכר ביותר בכל הזמנים. אך בשל ניהולה הכושל של חברת התקליטים פקטורי, עלות ייצור העטיפה הייתה גבוהה מהמחיר בו נמכר הסינגל, דבר שיצר הפסד של כ-£0.20 על כל תקליט שנמכר. כתוצאה מכך, נוצר מצב אירוני בו ככל שהסינגל הצליח ונמכר ביותר עותקים, כך הפסידה הלהקה והחברה יותר כסף והגיעה לסף פשיטת רגל.
דיסקוגרפיה > אלבומים

1981 - Movement (מקום 30 בבריטניה)
1983 - Power, Corruption & Lies (מקום 4 בבריטניה)
1985 - Low Life (מקום 7 בבריטניה ו-94 בארצות הברית)
1986 - Brotherhood (מקום 9 בבריטניה ו-161 בארצות הברית)
1989 - Technique (מקום 1 בבריטניה ו-32 בארצות הברית)
1993 - Republic (מקום 1 בבריטניה ו-11 בארצות הברית)
2001 - Get Ready (מקום 6 בבריטניה ו-41 בארצות הברית)
2005 - Waiting for the Sirens' Call (מקום 5 בבריטניה, 15 באוסטרליה ו-19 באירלנד)
2013 - Lost Sirens
2015 - Music complete
דיסקוגרפיה > אוספים

1987 - Substance (מקום 1 בבריטניה ו-36 בארצות הברית)
1995\1994 - The Best of New Order (מקום 4 בבריטניה ו-78 בארצות הברית)
1995 - The Rest of New Order (מקום 4 בבריטניה)
2002 - International
2002 - Retro
2011 - Total- From Joy Division to New Order